Thabo Mbeki: Bantu Bakithi Alike Litshiyane Lokuhlukumeza Abokuza
Owake waba ngumongameli wakweleSouth Africa uMnumzana Thabo Mbeki uxwayise izizalwane zakweleSouth Africa ukuthi ziyekele umkhuba wokuhlasela abakwamanye amazwe ngoba awusoke uzincede ngalutho.
JOHANNESBURG — Kodwake umongameli Jacob Zuma yena uthi abakweleSouth Africa abalayo inzondo kwabakwamanye amazwe. Inkulumo yenkokheli zombili lezi iza ngesikhathi kuqhubekela phambili ukuhlaselwa kwabakwamanye amazwe lamabhizimusi abo kweleSouth Africa. Ekhuluma esePretoria ngesikhathi egcotshwa ukuba ngumkhokheli we University of South Africa, owaye ngumongameli wakweleSouth Africa umnumnzana Thabo Mbeki, uthe ukutshaywa loba ukuxotshwa kwabakwamanye amazwe akusoke kuziqede inhlupho ezibhekane leSouth Africa. UMbeki ubuye wakhumbuza izizalwane zakwele South Africa indima enkulu eyadlalwa yizwekazi le Africa ekuthini bathole inkululeko abalayo lamhlanje. Njengezizalwane zakuleli akumelanga sikhohlwe ukuzinikela okwenziwa yizizalwane zaseAfrica ukuze thina sithole inkululeko. Akulunganga ukuthi abantu abasisizayo bethi sebefika lapha sibaphathe njengezitha sithi abemukelekanga. Kusenjalo abanengi sebesole umongameli Jacob Zuma ngemva kwenkulumo yakhe ebiphikisa ukuthi ukuhlaselwa kwabakwamanye amazwe okusanda kwenzakala lokwenzeke eminyakeni edluleyo akukhombisi ukuthi izizalwane zakweleSouth Africa ziyabazonda abakwamanye amazwe. Enkulumeni yakhe labezindaba uZuma uthe ukutshengisela okusanda kwenzakala bekuyikukhonona ngobugangi obandayo elizweni hatshi inzondo yabakwamanye amazwe. Akulula ukuthi sithi izizalwane zakwele South Africa zilawo umoya wokucwasa abantu ngobuzwe. Aluba kunjalo besingasoke sibelabakwamanye amazwe abanengi kangaka elizweni. Aluba abakuleli bebelayo ixenophobia besingasoke sihlale iminyaka eminengi kangaka kungeladlakela olubhekiswe kwabakwamanye amazwe. Inkulumo kamongameli Zuma le iza kungakhathalekile ukuthi ukuhlaselwa kwabakwamanye amazwe lama bhizimusi abo kuqhubekele phambili ngempelaviki. Elokitshini leJeppestown eJohannesburg, ixuku labakweleSouth Africa lingene ezitaladeni ngeNsonto ebusuku lisithi abakwamanye amazwe abaphume baphele kulelo lokitshi. Lelixuku ligqekeze izitolo zabakwamanye amazwe kule ndawo kwaze kwalamula amapholisa aqede ubusuku bonke izolo eqaphe isimo. Isizalwane seZimbabwe umnumnzana Future Msebelele uthi akusizi ukukhomba ngomunwe ele South Africa ngoba lalo lithwele amagabha avuzayo ngezomnotho. Uthi amazwe afana leZimbabwe alabantu abanengi kweleSouth Africa yiwo okufanele alungise lokhu okuxotsha izizalwane zawo. Kungaba le Democracy emazweni around yona iSouth Africa, lalapha eAfrica kube legood governance then kuyabe kungela need ukuthi abantu bebebelokhu beflocker besiya eSouth Africa, So it starts from amazwe la abantu ababuya khona kumele kube lapho okulungiswa khona. Umnumnzana Msebele uthi nxa kungaphela inkohlakalo emazweni eAfrica, umnotho uthuthuke, wabelwane ngokulinganayo, abakwamanye amazwe abagcwele kweleSouth Africa bazabuyela emazweni abo okuzahle kuyiqede ixenophobia le esithwalise abantu nzima kweleSouth Africa.